ועדת הכלכלה, כנסת 23, פרוטוקול מספר 196, 2021-03-07 12:00

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת.

יעקב מרגי: היום 7 במרץ 2021, כ"ג באדר התשפ"א.

יעקב מרגי: הנושא: 1) הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות בתחום התחבורה) (תיקון מס' 8), התשפ"א-2021; 2) הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות בתחום התחבורה) (תיקון מס' 9), התשפ"א-2021.

יעקב מרגי: נדבר על תיקון מס' 8, לגבי פורים.

יעקב מרגי: אני רק נותן תזכורת על מה שהיה כאן.

יעקב מרגי: בפורים הדיון נגמר לא טוב.

יעקב מרגי: בינתיים הבהרנו את הדברים עם משטרת ישראל.

יעקב מרגי: כולם מבינים שטוב שזה לא היה קורה.

יעקב מרגי: הייתה כאן אי-הבנה.

יעקב מרגי: גם הובהר שהמחזות האלה של שימוש שלא על פי סמכות כדי לחסום מכוניות – הייתה לה כוונה טובה למנוע, אבל שלא בסמכות.

יעקב מרגי: מרגע שזה התברר להם זה הוסר.

יעקב מרגי: זאת בכל אופן התגובה שקיבלתי.

יעקב מרגי: אם תרצו להוסיף, בשמחה.

יעקב מרגי: מאחר ודנו בנושא אני מציע שנקרא את התקנות.

יעקב מרגי: אני מודיע מראש שאנחנו הולכים להפיל אותן, לא לאשר אותן.

יעקב מרגי: פורים כבר עבר ואני מקווה שבפורים הבא כבר לא תהיה קורונה.

יעקב מרגי: לכן אנחנו נקריא אותן על פי הפרוצדורה כדי להוריד אותן מסדר היום, כי אם לא אז מליאת הכנסת תידרש לכך, ולמה לנו להטריח 120 חברי כנסת לבוא?

יעקב מרגי: אז בואו נקרא את התקנות ולאחר מכן נאפשר למי שרוצה להתייחס.

איתי עצמון: רק אגיד שלפי חוק המסגרת, חוק הסמכויות, משהוועדה לא מאשרת את התקנות שהוגשו לה למעשה תוקפן פוקע.

איתי עצמון: במקרה הזה תוקפן בכל מקרה פקע.

איתי עצמון: ההשלכה היחידה, כפי שגם יושב-ראש הוועדה ציין בדיון הקודם, היא לעניין הקנסות, ככל שניתנו.

איתי עצמון: אנחנו לא יודעים אם ניתנו.

יעקב מרגי: אנחנו נשמע אחרי הקראת התקנות.

יעקב מרגי: אני רואה נוכחות מכובדת של משטרת ישראל, נשמע גם אותם.

יעקב מרגי: בבקשה.

טל וינר שילה: אני עו"ד טל וינר שילה מן המחלקה המשפטית במשרד הבריאות.

איתי עצמון: "או מהם" נמחק בפרסום ברשומות.

איתי עצמון: זה הנוסח שהגשתם אבל לאחר מכן פרסמתם והתקנות נכנסו לתוקף.

יעקב מרגי: דרך אגב, הופעלו קווי רכבת.

יעקב מרגי: נשמע את נציגי משרד התחבורה אחר כך.

יעקב מרגי: אני לא מבין איך זה מתנהל.

יעקב מרגי: מצד אחד מבקשים לאשר תקנות, ומצד שני בפועל הופעלו בלחץ כזה או אחר רכבות במסילת הברזל לירושלים.

יעקב מרגי: הלאה.

עמיחי לוי: לאחר 12 בלילה.

יעקב מרגי: אנחנו נדרשים לאשר או לא לאשר בדיעבד.

יעקב מרגי: מישהו מן האורחים שלנו רוצה להתייחס?

טל וינר שילה: התקנות האלה נדרשו בשל החשש להתקהלויות הן בירושלים עצמה עקב הגעת המונים בחג והן בתחבורה הציבורית ובתחנות ועומס.

טל וינר שילה: לכן נעצרו כמה הסעות וגם התחבורה הציבורית והייתה לזה חשיבות רבה.

יעקב מרגי: שוב אני שואל, מישהו מן האורחים רוצה להתייחס לתקנות בדיעבד?

יעקב מרגי: אם לא, אנחנו ניגש להצבעה.

אורי בוצמצקי: אני יועמ"ש מינהל האכיפה הארצית של הקורונה במשטרת ישראל.

יעקב מרגי: ברשותך, שאלנו בדיון הקודם האם היו קנסות על פי התקנות האלה.

אורי בוצמסקי: היו קנסות.

אורי בוצמסקי: המשמעות של אי אישור התיקון היא שאנחנו נצטרך כמובן לבטל את הקנסות.

יעקב מרגי: אני שואל שוב.

יעקב מרגי: שאלנו כמה דוחות ניתנו.

יעקב מרגי: אתה יודע לומר לי?

יעקב מרגי: זה לאוטובוסים או לרכבים פרטיים?

אורי בוצמסקי: ניתנו דוחות להסעות מאורגנות.

ג'ורג' קיוורקיאן: אני יועמ"ש מחוז ירושלים.

ג'ורג' קיוורקיאן: 13 דוחות ניתנו להסעות מאורגנות במחסומים של המשטרה ועל פי התקנות.

יעקב מרגי: מה לעשות, כנראה בגלל הטעות שהייתה נוותר עליהם.

ג'ורג' קיוורקיאן: אם אפשר להגיד עוד מילה לפרוטוקול, אדוני, בהמשך לדיון הקודם.

ג'ורג' קיוורקיאן: עשינו בדיקה.

ג'ורג' קיוורקיאן: הייתה כנראה תקלה נקודתית באיזה מחסום.

ג'ורג' קיוורקיאן: טיפלנו בה מייד ברגע שהיא נודעה לנו.

ג'ורג' קיוורקיאן: פיקוד המחוז מייד נתן הוראה לעבוד לפי התקנות.

ג'ורג' קיוורקיאן: היה שוטר אחד שכנראה לא קיבל את הפקודות כפי שצריך.

ג'ורג' קיוורקיאן: אנחנו תיקנו את התקלה הזאת.

ג'ורג' קיוורקיאן: לכן חשוב לי להדגיש את מה שידוע לכולם, במיוחד לאדוני, שהמשטרה פועלת בצורה אובייקטיבית למען הציבור.

ג'ורג' קיוורקיאן: שנה לא קלה עברה עלינו ביישום התקנות האלה.

ג'ורג' קיוורקיאן: אנחנו עושים הכול כמיטב יכולתנו על מנת לתת שירות נאות לציבור על פי מה שהוא חובת הממשלה.

ג'ורג' קיוורקיאן: אנחנו גוף מבצע ואנחנו מקבלים פקודות ומבצעים אותן בשטח.

ג'ורג' קיוורקיאן: חשוב לי להבהיר את זה בהמשך לדברים שנאמרו בדיון הקודם וחשוב לי שהציבור יבין את זה, שהמשטרה למענו ולא נגדו.

יעקב מרגי: זה ברור לנו אבל לפעמים בדרך נעשות טעויות.

יעקב מרגי: יתקן אותי מי שיושב כאן – התקנות לא מדברות על מניעת הגעה, חזרה הביתה של תושבי ירושלים, דבר שבפועל נגרם מהן.

אלון כלפון: לא, אדוני.

אלון כלפון: אני ראש ענף מבצעים במחוז ירושלים.

אלון כלפון: אנחנו הנחינו החל מתחילת אכיפת התקנות שלא יעצרו אנשים בדרכם לביתם, קרי: מי שנסע לביתו לא נאכף נגדו ולא נמנעה ממנו היציאה לירושלים.

יעקב מרגי: המחזות שראינו של אנשים עם מזוודות והורים עם ילדים, אלה אורחים?

אלון כלפון: אורחים.

אלון כלפון: אני לא יודע להגיד לך על כל אחד באופן נקודתי אבל בגדול הם אנשים שבאו כאורחים.

אלון כלפון: כן, בהחלט.

אלון כלפון: באוטובוסים שנבדקו, מדגמית כמובן, לא בדקו נוסע-נוסע, היה ברור מהאוטובוסים שהגיעו שנמנעה כניסתם – אגב, התקנה לא עסקה בפירוט הספציפי של הנוסעים אלא בכל נושא התחבורה הציבורית ומוניות שירות.

אלון כלפון: אבל כן נבדקו.

יעקב מרגי: מרגע שהתקנות נכנסו, הממשלה אישרה זאת ביום שישי, בכניסת שבת, במשאל טלפוני, כשהתקנות נכנסות לתוקף במוצאי שבת, אתה לא יכול בוודאות לומר שהיה מענה לכל תושבי ירושלים שהיו מחוץ לירושלים, שיכלו לחזור בדרך כזו או אחרת כשאין רכבות ואין הסעות מאורגנות.

אלון כלפון: אדוני אמר שרכבות פעלו.

יעקב מרגי: אז תחליטו.

יעקב מרגי: אתה רוצה שאני אפשיט את הממשלה עירומה כביום היוולדה עכשיו?

אלון כלפון: לא, לא, בוודאי שלא.

יעקב מרגי: אז תעשה טובה.

יעקב מרגי: רשמית לא היו רכבות.

יעקב מרגי: הופעלו שתי רכבות בלחץ פיזי לא מתון, לפי הגדרת בית המשפט העליון בפרשת קו 300, הופעלו שתי נסיעות של רכבת, שגם הן לא היו מוצלחות.

יעקב מרגי: רבותי, אני אומר לכם מראש, לאור הכאוס שהיה בשושן פורים אנחנו לא נאשר את התקנות, גם אם זה יגרור שתבטלו 13 דוחות שנתתם לאוטובוסים.

יעקב מרגי: סגן השר, בבקשה.

אורי מקלב: רציתי להגיד שרכבות גם כן לא היו.

אורי מקלב: כל התחבורה הציבורית, כולל התחבורה הציבורית הרשמית וכולל התחבורה הציבורית הפרטית.

אורי מקלב: בקבינט הקורונה החליטו להפסיק את כל התחבורה לירושלים וממנה, גם רכבות.

יעקב מרגי: אתה רוצה שאעלה את מנכ"ל משרד התחבורה שיגיד שמישהו הפעיל עליו לחץ והוא הקצה לו שתי נסיעות רכבת?

אורי מקלב: אחרי 12 בלילה.

יעקב מרגי: קיבלנו תשובה שזה אחרי חצות.

אורי מקלב: אחרי חצות אנחנו הפעלנו.

אורי מקלב: לא זו אף זו, גם ביקשנו להפעיל את התחבורה הציבורית משעה 8 בערב לאחר שממ"ז ירושלים אפשר זאת, אבל נוסח התקנות, שלא אפשרו למפקח על התעבורה לאפשר - - -

יעקב מרגי: מכובדי סגן השר, מה כבודו מבקש ממני, לאשר את התקנות או לא לאשר אותן?

אורי מקלב: לא, אני רק אומר לך - - -

יעקב מרגי: אני לא אוהב את המילה "לא", אני אוהב "כן", אני חיובי.

יעקב מרגי: מה רוצה ממני סגן השר?

יעקב מרגי: אם הוא עלה לשידור הוא בטח רוצה להביע את עמדת המשרד.

יעקב מרגי: מה העמדה לגבי התקנות?

יעקב מרגי: לאשר או לא לאשר אותן?

אורי מקלב: יושב-ראש נכבד, אני לא מתערב לך בתקנות, אם לאשר אותן או לא.

אורי מקלב: אני רק רוצה להגיד לך את העובדות.

יעקב מרגי: למשרד התחבורה אין עמדה?

אורי מקלב: הדוחות ניתנו לאנשים ברכב פרטי, כאשר ההכוונה הייתה האם האדם חרדי או לא.

אורי מקלב: אם הוא חרדי לא ניתן לו להיכנס.

אורי מקלב: זו הטענה למשטרה, שזה לא היה בסמכותה.

אורי מקלב: אנחנו מדברים על רכב פרטי, כשהנהג היה תושב ירושלים.

אורי מקלב: בכלל לא שאלו אותו אם הוא תושב ירושלים.

יעקב מרגי: זה מה שאמרנו בדיון הקודם ואמרנו גם היום.

אורי מקלב: פשוט לא הייתי בזום בחלק הראשון של הישיבה, הייתה לי איזו תקלה טכנית, ויכול להיות שדיברתם על זה.

יעקב מרגי: מישהו רוצה להתייחס?

יעקב מרגי: בבקשה.

הנביא אומר: הפשע הראשון, שממשלת ישראל מתכנסת לאחר מעשה, ביום שישי אחר הצוהריים, בשביל להחליט על סגר של תחבורה ציבורית במוצאי שבת.

הנביא אומר: זה לאחר מעשה.

הנביא אומר: זה לא חוקתי.

הנביא אומר: הפשע השני, אני דן לקו זכות את מפקד מחוז ירושלים, הוא כנראה לא יודע מה עשו מעבר למחסום בגבעת זאב, אבל כפי שסיפרתי בפעם הקודמת, ב-8:45 קיבלתי טלפון מתושבת ירושלים עם תשעה ילדים, בלי עין הרע.

הנביא אומר: הורידו אותה מעבר למחסום ב-8:45, כאשר ב-8:30 נכנס הסגר, ובסגר כידוע אפשר לחזור הביתה.

הנביא אומר: תושבת ירושלים שחזרה מן המרכז בשעה 8:45.

הנביא אומר: מספיק פקק אחד קטן כדי להיתקע.

הנביא אומר: הפשע השלישי, כפי שאמרת אדוני יושב-ראש הוועדה, הוא באמת שמנעו מרכבים פרטיים ועשו סלקציה לפי איך אדם נראה, אחד כן ואחד לא.

הנביא אומר: זה שלושה פשעי ישראל.

יעקב מרגי: תודה.

יעקב מרגי: תרשה לי לא להתייחס כי אני לא רוצה להוריד את רמת הדיון כפי שהיא ירדה בקבוצות התת-קרקעיות, עם מכות מתחת לחגורה.

יעקב מרגי: אני יכול לרדת לרמה הזאת ולהגיד לך מי אשם שהיה כאוס בשושן פורים בירושלים, בסדר, אבל אני לא אעשה את המעשה שלך.

יעקב מרגי: אני לא רוצה.

יעקב מרגי: יש לי אינטגריטי, יש לי יושרה, יש לי סולם ערכים.

יצחק פינדרוס: אני בעד לפתוח את העניין הזה.

יעקב מרגי: אני לא רוצה לפתוח את זה.

יעקב מרגי: אחרי שהממשלה נכשלה אנחנו ככנסת היינו צריכים לעצור את זה.

יעקב מרגי: תודה.

יעקב מרגי: מי בעד אישור התקנות?

יעקב מרגי: מי נגד?

יעקב מרגי: מי נמנע?

יעקב מרגי: בעד – אין

יעקב מרגי: נמנעים – אין תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות בתחום התחבורה) (תיקון מס' 8), התשפ"א-2021 לא אושרו.

יעקב מרגי: התקנות לא אושרו.

יעקב מרגי: תודה.

 << אורח >> תמר אוחנה: אדוני, אפשר לשאול עוד שאלה?

 << אורח >> תמר אוחנה: אני מכוח לעובדים.

יעקב מרגי: את מוכנה להמתין רגע?

יעקב מרגי: את לא ברשות דיבור.

יעקב מרגי: קיבלתי את הבקשה שלך לרשות דיבור, תקבלי אותה בדיון על הסעיף הבא.

יעקב מרגי: הנושא השני הוא הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות בתחום התחבורה) (תיקון מס' 9), התשפ"א-2021.

יעקב מרגי: מי מציג לנו את זה?

עופר לוי: אני מן הלשכה המשפטית במשרד התחבורה.

עופר לוי: התקנות עוסקות בשלושה דברים עיקריים, בעקבות הדיון הקודם בוועדה כשעלתה האפשרות לאפשר גם למלווה של אדם שמתנייד בכיסא גלגלים להיכנס לאוטובוס מעבר לקיבולת המותרת.

עופר לוי: בתקנות האלה הוספנו שלושה דברים.

עופר לוי: הראשון, את האפשרות לכלול גם באוטובוס מפרקי את העלייה של אדם שמתנייד בכיסא גלגלים ומלווה.

עופר לוי: השני, האפשרות של מלווה לעלות גם באוטובוס רגיל, ברכבת וברכבת הקלה.

עופר לוי: השלישי, האפשרות של מלווה להצטרף גם לנסיעה במונית.

עופר לוי: מעבר לכך כמובן גם קביעת תוקף חדש לתקנות האלה.

יעקב מרגי: מה זה "לאפשר"?

יעקב מרגי: עומדת לו הזכות, אלא שזה מחוץ למכסה.

עופר לוי: התחלתי ואמרתי שהכול כמובן מעבר לתקרה המותרת בתקנות של 75%.

יעקב מרגי: בבקשה, נקרא את התקנות ולאחר מכן ניתן רשות דיבור לאנשים.

עופר לוי: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות בתחום התחבורה) (תיקון מס' 9), התשפ"א-2021

איתי עצמון: "לאחר שהתקיים האמור בסעיף 4(ד)(2)(א) לחוק".

איתי עצמון: זה אישור בדיעבד.

נעמה דניאל: בפעם הקודמת כשהוועדה אישרה את התקנות האלה, בתיקון מס' 7, הערנו גם שיש כאן הבחנה בין סוגים שונים של מוגבלויות.

נעמה דניאל: כלומר יש החרגה מהמכסה של אדם בכיסא גלגלים שיש לו מקום שמוקצה לישיבה, אבל לגבי אנשים עם מוגבלויות אחרות, שגם יש לעתים מקומות שמוקצים במיוחד להם, אין התייחסות.

נעמה דניאל: למשל בתקנה שהפניתם אליה, תקנה 21(7), יש התייחסות למקום ישיבה לאדם עיוור שמלווה בכלב נחייה, ובתקנה 26ב רבא יש התייחסות למקומות לאנשים עם מוגבלות שנעים בלא כיסא גלגלים.

נעמה דניאל: מדוע הוחלט לא להוסיף החרגה מן המכסה גם של אנשים עם מוגבלויות כאלה?

עופר לוי: משום שהמקום של אדם שמתנייד בכיסא גלגלים הוא נפרד מן המסגרת הרגילה של המושבים.

עופר לוי: באוטובוסים נשמרים שני ספסלים לאנשים עם מוגבלות, לרבות אדם עיוור, אבל הם חלק אינהרנטי מהמושבים הרגילים.

עופר לוי: כשמדובר באדם שמתנייד בכיסא גלגלים יש לו מקום נפרד ומופרד בערך, עד כמה שאפשר באוטובוס, משאר המושבים.

עופר לוי: זו ההבחנה.

נעמה דניאל: כלומר למעשה לאנשים עם מוגבלות כזאת אין עדיפות בעלייה לאוטובוסים למרות שמופעלים גם אוטובוסים שאינם נגישים עבורם.

עופר לוי: כל האנשים עם מוגבלות הם חלק מן הציבור.

עופר לוי: מאחר וכפי שאמרתי קודם כאן יש מקום שהוא נפרד מיתר המקומות, בשיג ושיח עם משרד הבריאות חשבנו לאפשר לאנשים האלה, מאחר ויש להם מקום נפרד, כן לעלות לאוטובוס מעבר למכסה, אז עשינו כך.

עופר לוי: בדיון הקודם בוועדה עלה נושא המלווה ומאחר וכפי שאמר כבוד יושב-ראש הוועדה לא יעלה על הדעת שלא לאפשר למלווה להצטרף לאדם שמתנהל בכיסא גלגלים, לכן תיקנו את התקנות בהתאם.

יעקב מרגי: זה לא החמיר את המצב הנוכחי.

יעקב מרגי: לכאורה השאלה של נעמה יכולה לגעת בכלל, לאו דווקא בתקופת הקורונה.

בועז טופורובסקי: אבל למה אנחנו נשארים כמו פעם ולא עושים כבר התאמה לתו הירוק?

עופר לוי: את השאלה הזאת צריך להפנות לגורמים המקצועיים במשרד הבריאות.

עופר לוי: באוטובוסים, למיטב הבנתי, מאחר ויש עלייה מכל הדלתות הפיקוח על התו הירוק ועל הדרכון הירוק כמעט בלתי אפשרי.

עופר לוי: על יתר השאלה אני מניח שרק משרד הבריאות יכול להשיב.

בועז טופורובסקי: אני מבקש לשאול שאלה לגבי הדבר הקודם.

בועז טופורובסקי: אם ביטלו את התקנות והיו נהגים בירושלים שהיו בחופשה כי חשבו שיש תקנות, הם מקבלים כסף עכשיו?

בועז טופורובסקי: נהגי אוטובוסים והסעות בירושלים.

איתי עצמון: זה לא המסגרת החקיקתית והחוקית לטיפול בעניין הזה.

איתי עצמון: המסגרת שלנו היא חוק הסמכויות המיוחדות.

יעקב מרגי: אתה רוצה שיבטלו להם את יום החופשה, יחזירו אותם מחופשה בגלל שלא הטילו קנסות?

בועז טופורובסקי: הכריחו אותם לא לעבוד.

יעקב מרגי: הם לא עבדו.

בועז טופורובסקי: אבל הכריחו אותם לא לעבוד.

בועז טופורובסקי: הם לא קיבלו כסף.

בועז טופורובסקי: הם עובדים שעתיים.

יעקב מרגי: חשבתי שתגיד לי יישר כוח, וארגון כוח לעובד, יישר כוח שמנעת עכשיו 13 דוחות מנהגים.

בועז טופורובסקי: 13 דוחות – כל הכבוד שמנעת.

יעקב מרגי: תמר אוחנה, הסבלנות משתלמת.

יעקב מרגי: בבקשה.

 << אורח >> תמר אוחנה: יש לי אותה שאלה כמו ששאל חבר הכנסת טופורובסקי.

 << אורח >> תמר אוחנה: יש קרוב ל-200 נהגים שלא קיבלו תשלום על שושן פורים, למרות שזה היה בסידור העבודה שלהם.

 << אורח >> תמר אוחנה: תודה לחבר הכנסת טופורובסקי ששאל.

יעקב מרגי: זה לא הבמה הנכונה.

יעקב מרגי: הנה אני אומר לך, תדרשי, תאספי חתימות של חברי ועדת העבודה, הרווחה והבריאות, שיכנסו את הוועדה וידונו בזה.

יעקב מרגי: זה לא בסמכותה של ועדת הכלכלה.

יעקב מרגי: תודה.

יעקב מרגי: יש עוד דוברים שרוצים להתייחס לתקנות האלה, לתיקון מס' 9?

יעקב מרגי: איתי פלייסיג מחברת קווים, בבקשה.

איתי פלייסיג: לגבי השאלה שנשאלה קודם, נכון שאין לגבי בעלי מוגבלויות אחרים עדיפות בחוק לעלות לאוטובוסים, אבל חשוב להגיד שמשרד התחבורה הוציא הנחיה וכל מפעילי התחבורה הציבורית מחויבים לשים שלט בכניסה לאוטובוסים עירוניים נגישים שמבקש מן הציבור הרחב לתת עדיפות לאנשים עם מוגבלויות.

איתי פלייסיג: כלומר מטפלים בזה ברמת ההסברה.

איתי פלייסיג: אני חושב שנכון היה לעשות גם איזשהו קמפיין בטלוויזיה, משהו בפריים-טיים שמסביר לאנשים שחשוב לתת לאנשים עם מוגבלויות עדיפות ברכבים עירוניים בגלל המצב שנוצר, שאנחנו מתגברים באוטובוסים בין-עירוניים לא נגישים.

איתי פלייסיג: זה דבר שנכון היה לעשות.

איתי פלייסיג: מפעילי התחבורה הציבורית ברמתם עושים מה שאפשר כדי לתת עדיפות לאנשים עם מוגבלויות באוטובוסים עירוניים.

יעקב מרגי: תודה.

יעקב מרגי: קודם כול, תבורך על היוזמה.

יעקב מרגי: זה נרשם בפרוטוקול.

יעקב מרגי: משרד התחבורה שמע אותך.

יעקב מרגי: אני מאמין שיעבירו את זה הלאה למקבלי ההחלטות.

יעקב מרגי: אני יודע שיש להם עודף בתקציב לפ"מ, במחלקת הדוברות שלהם מול לפ"מ.

יעקב מרגי: אם יעשו קמפיין – אדרבה ואדרבה, אנחנו בעד.

בועז טופורובסקי: משרד התחבורה ומשרד הבריאות, אם עכשיו המשק חוזר לסוג של שגרת קורונה צריך לעשות התאמה גם לאלה שאין להם ברירה אלא להשתמש בתחבורה הציבורית.

בועז טופורובסקי: לא יכול להיות שימנעו מהם, בטח אם הם מחוסנים.

יעקב מרגי: תויקתי בטוויטר מלובי 99 והביאו שם תמונות, שגם בתפוסה של 75% זה נראה צפוף.

יעקב מרגי: במסגרת ניהול הסיכונים – כשאתה מגביל ל-75% תפוסה, בשוליים נופלים אלה שלא בהכרח צריכים את התחבורה הציבורית.

יעקב מרגי: מי שצריך אותה – יעלה.

יעקב מרגי: לפתוח הכול בגלל שעכשיו פותחים – גם כך לקחנו כמה נשימות עמוקות בפתיחה של היום.

יעקב מרגי: אני מאמין שאם הצרכים יגברו והתחלואה לא תגדל אז נפתח הכול, נבטל.

יעקב מרגי: התקנות בתוקף עד 3 באפריל, כלומר אחרי הבחירות ולפני כינון הכנסת החדשה נתכנס פה, או לשחרר אותם או להאריך את התקנות.

יעקב מרגי: עוד מישהו רוצה להתייחס?

יעקב מרגי: אם לא, נביא את התקנות להצבעה.

יעקב מרגי: אנחנו מצביעים על התקנות.

יעקב מרגי: מי בעד?

יעקב מרגי: מי נגד?

יעקב מרגי: מי נמנע?

יעקב מרגי: בעד – 3

יעקב מרגי: נמנעים – אין

יעקב מרגי: 3 בעד, אין מתנגדים ואין נמנעים.

יעקב מרגי: התקנות אושרו.

יעקב מרגי: תודה רבה.

יעקב מרגי: הישיבה נעולה.